Il-każ tad-diesel tal-Kap tal-Opposizzjoni tfaċċa f'daqqa. Il-pubbliku ma kien jaf xejn bil-każ qabel il-bieraħ. Jidher li l-amministrazzjoni tal-Parlament innutat dak li dehrilha li kienu diskrepanzi bejn id-diesel ikkunsmat u l-użu effettiv tal-karozza mħallsa minn fondi pubbliċi li jagħmel użu minnha l-Kap tal-Opposizzjoni. Milli qed jintqal intalbet spjegazzjoni imma mid-dehra din l-ispjegazzjoni ma kienitx ta' sodisfazzjon. Għalhekk infetħet inkjesta bil-maġistrat. Mingħajr ma tkun taf il-fatti sewwa diffiċli biex tgħid jekk kienx meħtieġ jew le li tinfetaħ inkjesta bil-maġistrat. Il-Kap tal-Opposizzjoni qed jgħid li hu għadu ma fehemx x'inhu jiġi allegat għax safejn jaf hu ma hemm xejn irregolari. L-infieq massimu stabilit għad-diesel ma nqabiżx. Skond il-Kap tal-Opposizzjoni, il-konsum tad-diesel m'huwiex wieħed eċċessiv, anke meta dan tqabblu ma karozzi oħra. Huwa inkwetanti ħafna imma dak li qal il-Kap tal-Opposizzjoni li l-inkjesta dwaru hi xi forma ta' vendetta għal dak li ġara matul dawn l-aħħar ġranet fil-Parlament. Simon Busuttil hu rappurtat li qal li hi ko-inċidenza stramba li l-inkjesta dwar il-konsum tad-diesel tħabbret l-għada li l-opposizzjoni ppubblikat dokument dwar it-tmexxija tajba ( ) u ġimgħa wara li huwa ikkontesta ruling tal-Ispeaker (fil-kaz Joe Debono Grech/Marlene Farrugia). X'ġara eżattament għad irid ikun stabilit għax dan s'issa m'huwiex magħruf ħlief (forsi) minn dawk direttament involuti. Hemm żewġ affarijiet serji involuti li jeħtieġ li jkunu ċċarati malajr kemm jista' jkun: il-frodi allegati u agħar minn hekk l-allegazzjoni ta' tpattija. Minn dak li ntqal, hu possibli, li, fl-aħħar, wara kollox tinstab spjegazzjoni li tiġġustifika l-konsum tad-diesel imma dwar l-allegazzjoni ta' vendetta għandna għaliex inkunu inkwetati ħafna. Għax jew Simon Busuttil qed joħlom inkella hemm problema serja ħafna fit-tmexxija tal-Parlament.
Simon qed joħlom, jew .........